《和楼大参韵赞史伯谦少弼二同年挂冠》
宋代·程公许

琴自无弦不用弹，岁寒姱节傲苍官。
青衫吏隐非吾愿，彩服儿啼畏色难。
三径归寻元约在，万缘回向自心观。
何时款竹云庄去，洗耳香山八节滩。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。